ДРУГО ПОЗИВНО ПИСМО

Друштво за примењену лингвистику Србије
Универзитет у Београду - Филолошки факултет,
Универзитет у Новом Саду – Филозофски факултет 

(У сарадњи са CIPL - Comité International Permanent des Linguistes)

сазивају
ОСМИ МЕЂУНАРОДНИ КОНГРЕС ПРИМЕЊЕНЕ ЛИНГВИСТИКЕ ДАНАС – САВРЕМЕНИ ПРИСТУПИ СТАРИМ И НОВИМ ИЗАЗОВИМА

који ће се одржати од 23. до 25. маја 2025. године у Београду, на Филолошком факултету.
Општа тема обухвата (али није ограничена на) следеће области:
•	теоријски оквири у примењеној лингвистици
•	емпиријска истраживања у примењеној лингвистици
•	интердисциплинарна истраживања (примењена етнолингвистика, примењена геолингвистика, примењена антрополошка лингвистика итд.)
•	писменост новог доба
•	контрастивна анализа и примењена лингвистика
•	интегрисана настава језика и књижевности, језика и других предметних садржаја 
•	примењена лингвистика и савремене технологије
•	примењена лингвистика у савременој настави

Поред области везаних за општу тему конференције, планирана је и радионица под радним насловом Примењена лингвистика и вештачка интелигенција. Такође, део конгреса ће бити и тематска сесија посвећена тридесетогодишњици постојања Катедре за неохеленске студије Филолошког факултета Универзитета у Београду. 
Резиме дужине 250–300 речи (без референци), за области које припадају општој теми, шаље се на енглеском, француском, немачком, руском, италијанском, шпанском или српском (односно на једном од службених језика бивше Југославије), а за радионицу искључиво на енглеском језику. За сесију посвећену обележавању тридесетогодишњице Катедре за неохеленске студије резимеи могу бити и на грчком језику. Резиме треба послати преко линка наведеног испод. Референце цитирати према APA стилу, 7. издање.
Сваки аутор може послати највише два резимеа: један као једини аутор и један као коаутор, или два коауторска резимеа. Предвиђено трајање излагања је 20 минута, чему ће следити 10 минута за дискусију.
Страница за слање резимеа: https://forms.gle/rBDL7eW1m3GcZ9ReA 
Крајњи рок за слање резимеа је 25. децембар 2024. године. Одговор о прихватању рада биће ауторима послат до 1. фебруара 2025. 
Информације о регистрацији, смештају, превозу и слично налазе се на сајту конференције: https://alt8.fil.bg.ac.rs/sr. За било каква додатна питања можете писати на адресу: congress.alt8@gmail.com.